L’Ajuntament i la Politècnica treballaran junt amb FGV per a millorar la seguretat dels passos a nivell
09/12/2015

# L’Ajuntament i la Politècnica treballaran junt amb FGV per a millorar la seguretat dels passos a nivell

[![L'alcalde junt amb els professors universitaris, Tomás Ruiz Sánchez, Ricardo Insa Franco i Federico Barber Sanchis](/images/noticias/2015/12/alcalde-profes-universidad.jpg)](/images/noticias/2015/12/alcalde-profes-universidad.jpg)

09.12.2015

L’alcalde, Juan Antonio Sagredo, s’ha reunit hui amb tres professors universitaris que ajudaran a la convocatòria d’un concurs d’idees de què puguen participar alumnes per a aportar solucions

L’alcalde de Paterna, Juan Antonio Sagredo, treballarà junt amb la Universitat Politècnica i Ferrocarrils de la Generalitat Valenciana (FGV) per a millorar la seguretat dels passos a nivell que travessen la localitat.

En una trobada que ha tingut lloc este matí en la Politècnica, el primer edil s’ha reunit amb tres professors universitaris, Tomás Ruiz Sánchez, Ricardo Insa Franco i Federico Barber Sanchis, per a organitzar un concurs d’idees en què puguen participar els i les alumnes, junt amb altres professors de la universitat.

“Volem que els estudiants oferisquen noves idees que podem utilitzar per a augmentar la seguretat en els més de 20 passos a nivell que hi ha a Paterna. A més de reforçar la senyalètica, o d’instal•lar inhibidors de freqüència, volem donar amb propostes innovadores que podem aplicar en la pràctica”, ha explicat l’alcalde.

El primer edil ha agraït la implicació a la Universitat Politècnica i ha assegurat que “prompte hi haurà noves trobades, del que també participaran tècnics de FGV, per a iniciar accions específiques que milloren la seguretat dels veïns i veïnes de Paterna en les zones adjacents als passos a nivell”.

Juan Antonio Sagredo també ha sol•licitat la col•laboració de la Universitat per a convertir en Smart City Paterna. “Modernitzarem els nostres 5 polígons industrials perquè estiguen a l’avantguarda de la tecnologia i farem de Paterna una ciutat intel•ligent. Per a això també esperem comptar amb les millors propostes i idees de la Universitat Politècnica”, ha conclòs.